Virkjað við erfiðar aðstæður á Grænlandi
Ístak er aðalverktaki við byggingu virkjunar og lagningu háspennulínu til bæjarins Sisimiut á Vestur-Grænlandi. Eftir bygginguna mun Ístak koma að rekstri hennar í fimm ár eftir gangsetningu. Flutningar til virkjunarframkvæmda Ístaks við Sisimiut hafa verið erfiðir í janúar og febrúar vegna óvenjumikils kulda og mikils rekíss við vesturströnd Grænlands. Um jól og áramót kólnaði verulega með aukinni ísmyndun á firðinum svo að ekki reyndist unnt að sigla.
Á heimasíðu Ístaks kemur fram að flutningar á mannskap og smávörum hafi því farið fram með vélsleðum og snjóbíl eftir snjóvegum og ísilögðum firði og ísilögðum vötnum um 65 km leið. Við jarðgangagerð og rekstur vinnustaðar þarf um 3-4 tonn af dísilolíu hvern dag til að knýja vélar og framleiða rafmagn og hita. Ekki þótti fýsilegt að flytja olíu land- og ísaleiðina vegna vondrar færðar og kostnaðar. Það var því lán í óláni að togarinn Polar Nataarnaq komst ekki til sinna veiða vegna rekíss og skipstjórinn bauðst til að brjóta ísinn á öðrum firði til að koma olíu á vinnustaðinn fyrir fasta upphæð. Það tók togarann, sem er 700 brúttólestir að stærð, nærri 6 sólarhringa að brjótast í gegnum ísinn á firðinum sem er um 22 km að lengd. Fjörðurinn er með þrengingum sem erfitt var að komast í gegnum og því þurftu vaskir starfsmenn Ístaks að hjálpa til með því að sprengja vakir með dýnamíti og létta þannig leiðina fyrir togarann. Með dugnaði og seiglu áhafnar togarans, starfsmanna Ístaks og síðast en ekki síst þrjósku skipstjórans tókst ætlunarverkið "að brjótast inn".
dista@24stundir.is
Ístak er aðalverktaki við byggingu virkjunar og lagningu háspennulínu til bæjarins Sisimiut á Vestur-Grænlandi.
Eftir bygginguna mun Ístak koma að rekstri hennar í fimm ár eftir gangsetningu.
Flutningar til virkjunarframkvæmda Ístaks við Sisimiut hafa verið erfiðir í janúar og febrúar vegna óvenjumikils kulda og mikils rekíss við vesturströnd Grænlands.